## Rješenje kojim se utvrđuje prestanak uvjeta zbog kojih je 3. prosinca 2010. godine izrečena mjera privremene obustave trgovanja dionicom društva INA-industrija nafte d.d., Zagreb

### NN 142/2010 (17.12.2010.), Rješenje kojim se utvrđuje prestanak uvjeta zbog kojih je 3. prosinca 2010. godine izrečena mjera privremene obustave trgovanja dionicom društva INA-industrija nafte d.d., Zagreb

HRVATSKA AGENCIJA ZA NADZOR FINANCIJSKIH USLUGA

3606

Na temelju odredbi članka 15. stavka 1. točke 3. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 341. stavak 5. i 480. stavka 9. Zakona o tržištu kapitala (»Narodne novine« br. 88/08, 146/08, 74/09, dalje: Zakon), u predmetu nadzora nad trgovanjem dionicom društva INA-industrija nafte d.d., Zagreb, Avenija V. Holjevca 10, Uprava Hrvatske agencije za nadzor financijskih usluga na izvanrednoj sjednici održanoj 13. prosinca 2010. godine donijela je

RJEŠENJE

I. Utvrđuje se prestanak uvjeta zbog kojih je 3. prosinca 2010. godine izrečena mjera privremene obustave trgovanja dionicom društva INA-industrija nafte d.d., Zagreb, Avenija V. Holjevca 10, burzovne oznake INA-R-A.

II. Nalaže se Zagrebačkoj burzi d.d., Zagreb, Ivana Lučića 2a, da prekine privremenu obustavu i na uređenom tržištu omogući nastavak trgovanja dionicom društva INA-industrija nafte d.d., Zagreb, Avenija V. Holjevca 10, burzovne oznake INA-R-A s početkom radnog dana 14. prosinca 2010 godine.

III. Nalaže se Zagrebačkoj burzi d.d. da objavi ovo rješenje na svojoj internetskoj stranici.

IV. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje u tekstu: Agencija) je u okviru nadzora nad trgovanjem dionicom društva INA-industrija nafte d.d., Zagreb, Avenija V. Holjevca 10, burzovne oznake INA-R-A (dalje u tekstu: INA), koja je uvrštena na službeno tržište Zagrebačke burze d.d. (dalje u tekstu: ZSE), 3. prosinca 2010. godine donijela rješenje klasa: UP/I-451-04/10-27/07, urbroj: 326-321-10-1, kojim je privremeno obustavila trgovanje predmetnom dionicom.

Dana 2. prosinca 2010. godine održana je izvanredna konferencija za novinare mađarske naftne kompanije MOL, koja na dan 2. prosinca 2010. drži sveukupno 47,16% dionica INA-e, na kojoj je objavljena privatna ponuda malim dioničarima INA-e po cijeni od 2.800,00 kuna za dionicu. Uvidom u povijesne podatke ZSE utvrđeno je da je na dan 2. prosinca 2010. na ZSE prosječna cijena po kojoj se trgovalo bila 1.721,14 kuna po dionici.

Nastavno na predmetnu vijest, Agencija je ocijenila da je privremena obustava trgovanja dionicom INA-e odgovarajuća mjera, poduzeta u svrhu zaštite ulagatelja i osiguranja redovitog i pravilnog trgovanja na uređenom tržištu. Privremena mjera je izrečena u trajanju do trenutka kada javnost bude točno i ispravno obaviještena o okolnostima navedene ponude.

Agencija je u razdoblju privremene obustave trgovanja dionicom INA-e zaprimila pisane zahtjeve za mišljenje Središnjeg klirinškog depozitarnog društva d.d. (dalje: SKDD) i MOL-a, a koji se odnose na određene aspekte poslova vezanih uz priopćenje MOL-a o namjeri provođenja privatne ponude radi daljnjeg stjecanja dionica INA-e.

Nadalje, u razdoblju privremene obustave trgovanja dionicama INA-e na uređenom tržištu zainteresirane strane su se, u javnim glasilima, očitovale o ovoj ponudi, kao i o daljnjim namjerama u vezi sa stjecanjem dionica društva INA-e.

Isto tako, Vlada Republike Hrvatske u svom očitovanju, objavljenom na internetskim stranicama http://www.mingorp.hr od 10. prosinca u bitnome navodi da će kao ugovorna strana čiji je položaj i status definiran Ugovorom o međusobnim odnosima dioničara od 17. srpnja 2003. godine poštivati i izvršavati sve formalne sporazume i ugovore, a prihvatit će i neformalne sporazume sa svim investitorima, čiji se ciljevi i namjere podudaraju s Vladinim ciljevima u smislu zaštite vlasništva, ulaganja i upravljanja u energetskom sektoru kao jedne od ključnih poluga gospodarskog rasta.

Osim navedenog, u istom priopćenju navodi se da je Vlada Republike Hrvatske odgovorna za postizanje ekonomskih i političkih ciljeva države, te se temeljem toga ne odriče prava i mogućnosti donošenja drugačijih zakonskih i institucionalnih rješenja u odnosu na status ugovornih strana, ali i zaštite strateških interesa u energetskom sektoru.

Agencija je 13. prosinca 2010. godine na zahtjev MOL-a i SKDD-a izdala mišljenje o navedenoj ponudi. U navedenom mišljenju Agencija ističe da u navedenom slučaju nije riječ o situaciji u kojoj bi se obvezno provodio postupak preuzimanja u skladu s odredbama Zakona o preuzimanju dioničkih društava (»Narodne novine« br. 109/07, 36/09, dalje: ZPDD), te bi opća ponuda, upućena dioničarima INA-e od strane MOLa na opisan način, bila dopuštena u skladu s odredbama ZPDD-a.

Nadalje, Agencija je ustvrdila da nema zapreke da se postupak ponude MOL-a za kupnju predmetnih dionica provede putem sustava SKDD-a u skladu s Pravilima i Uputama SKDD-a odobrenima od strane Agencije.

Osim toga, Agencija je iznijela stav da bi se MOL za vrijeme trajanja predmetne ponude za kupnju dionica trebao suzdržati od kupnje, odnosno prodaje predmetnih dionica, radi moguće sumnje na manipulaciju tržištem ili zlouporabu povlaštenih informacija.

Slijedom svega navedenog, Agencija smatra da je investicijska javnost točno i potpuno obaviještena o svim okolnostima vezanima uz ponudu, te da ulagači na temelju dostupnih podataka mogu donijeti informiranu odluku o ulaganju, te da su stoga prestali razlozi radi kojih je izrečena privremena mjera.

Slijedom navedenog, Agencija je utvrdila sve činjenice bitne za donošenje ovog rješenja, pa je time naložila burzi da prekine privremenu obustavu trgovanja predmetnom dionicom na uređenom tržištu, te omogući nastavak trgovanja od 14. prosinca 2010. godine.

Na temelju odredbe članka 341. stavka 5. Zakona, privremena obustava prestaje protekom roka ili dostavom dokaza iz kojih će Agencija utvrditi prestanak uvjeta zbog kojih je mjera obustave izrečena.

Slijedom navedenog, valjalo je odlučiti kao u izreci ovog Rješenja.

Sukladno odredbama članka 8. stavka 3. Zakona o Hrvatskoj agenciji za nadzor financijskih usluga (»Narodne novine« br. 140/05) ovo Rješenje će se objaviti u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku 30 dana od dana primitka ovog rješenja.

Klasa: UP/I-451-04/10-27/7

Urbroj: 326-321-10-27

Zagreb, 13. prosinca 2010.

Zamjenik predsjednika Uprave
Željko Kopčić, v. r.

Rješenje, NN 142/2010-3606